ЩIэблэм тхыдэр ящIэн папщIэ
Совет Союз къэралышхуэм жэпуэгъуэм и 29-м Iэтауэ щагъэлъапIэу щытащ Комсомолым и махуэр. А зэманым щIалэгъуалэ зэщIэхъееныгъэм мыхьэнэшхуэ иIащ, къэралым и гъащIэм жыджэру хэтыным теухуауэ. Зауэ зэманми дунейр щыфIми абы хэтхэм къагъэлъэгъуэфащ лIыхъужьыгъэкIэ я Хэкум зэрыбгъэдэтымрэ лэжьыгъэм зэрыщымышынэмрэ. Нобэ ягу къагъэкIыж 1977 гъэм ирихьэлIэу комсомол зэщIэхъееныгъэм хэтахэм я бжыгъэр — я ныбжьыр илъэс 14 — 28-м иту СССР-м и цIыху мелуан 36-м щIигъу. Ахэр псори зэкъуэту зэрылэжьам и щыхьэту, ВЛКСМ-м ордених къыхуагъэфэщат.
Ди къэралым комсомолыр къызэрыщызэрагъэпэщрэ мы гъэм илъэс 99-рэ зэрырикъум и щIыхькIэ, Налшык къалэм Iуэху зыбжанэ щрагъэкIуэкIащ. Граждан зауэм хэкIуэда комсомол щIалэгъуалэм я фэеплъым деж республикэ унафэщIхэр, а зэгухьэныгъэм хэтахэр, ныбжьыщIэхэр щызэхуэсри, удз гъэгъахэр тралъхьащ, Сабий творчествэмкIэ республикэ унэм зэхыхьэ гуапэ щрагъэкIуэкIащ. Ар къызэIуахащ Урысей Федерацэмрэ Къэбэрдей-Балъкъэр Республикэмрэ я ГимнхэмкIэ.
Къэбэрдей-Балъкъэрым и комсомол зэщIэхъееныгъэм и ветеранхэм я советым и тхьэмадэ Жыджэт Александр къызэхуэсахэм гуфIэгъуэ махуэмкIэ ехъуэхъуащ.
— Ди къэкIуэнур фIыуэ щытыну дыхуеймэ, ди блэкIар зыщыдгъэгъупщэ хъунукъым. Тхыдэр щIэблэхэм зэIэпахын хуейщ. Сыт хуэдэ зэфIэкI яIа комсомолым хэтахэм жыпIэмэ, Хэкур хъумэным, абы зегъэужьыным, щIыщIэхэр къэIэтыным ахэр псэемыблэжу яужь итащ, — жиIащ Жыджэтым. — КъалэщIэхэмрэ IуэхущIапIэхэмрэ, электростанцхэр къэралышхуэм щыухуэным, нэгъуэщI Iуэху куэдми щIалэгъуалэр хэтащ. Ди зэхуэсым и мурад нэхъыщхьэхэм ящыщу къызолъытэ етIанэгъэ Комсомолыр илъэси 100 зэрырикъур хуэфащэу дгъэлъэпIэным, комсомолым и ветеранхэм я республикэ советым и лэжьыгъэр едгъэфIэкIуэным дегупсысын зэрыхуейр. Дэ къыдгуроIуэ япэрей комсомолым и жыпхъэм нобэ щIалэгъуалэр зэрытхуимыгъэувэжынур, ауэ лэжьэнымкIэ, еджэнымкIэ, хэкум хуэпэжынымкIэ абыхэм ягъэлъэгъуа щапхъэр иджырей щIэблэм ящIэныр, я гупсысэр абы теухуэныр лейкъым.
КъБР-м и комсомол зэщIэхъееныгъэм и ветеранхэм я советым къыбгъэдэкI щIыхь тхылъхэр пшыхьым щратащ цIыху зыбжанэм. Зэхуэсыр ягъэдэхащ республикэм и артистхэм.
БАГЪЭТЫР Луизэ.
Сурэтхэр Къарей Элинэрэ Толгуров Камалрэ трахащ.
